На основу члана 26. став 1. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) и члана 17. став 1. и члана 42. став 1. Закона о Влади („Службени гласник PC”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О ОПШТИМ УСЛОВИМА ЗА ЕМИСИЈУ И ПРОДАЈУ ДРЖАВНИХ ХАРТИЈА ОД ВРЕДНОСТИ НА ПРИМАРНОМ ТРЖИШТУ

Члан 1.

У Уредби о општим условима за емисију и продају државних хартија од вредности на примарном тржишту („Службени гласник РС”, бр. 100/14, 78/17, 66/18, 78/18 и 140/20), у члану 2. тачкa 1) после речи: „на емисиони рачун Републике Србије” додају се запета и речи: „а могу се, у складу са актом о емисији, регистровати и у другом регистру, ако се државне хартије од вредности продају ван Републике Србије”.

После тачке 6) додаје се тачка 6а), која гласи:

„6а) Бенчмарк обвезнице су дугорочне државне хартије од вредности којима је додељен такав статус актом о емисији на предлог министарства надлежног за послове финансија узимајући у обзир, али не ограничавајући се на износ емисије и рочност;”.

У тачки 7) речи: „је део јединственог информационог система Управе за трезор” замењују се речима: „подразумева посебан информациони систем”, а речи: „(у даљем тексту: овлашћени учесници)”, бришу се.

После тачке 8) додаје се тачка 8а), која гласи:

„8а) Проспект за државне хартије од вредности је документ који садржи значајне информације о емисији и израђује се за потребе издавања државних хартија од вредности, када је то одређено појединачним актом о емисији;”.

После тачке 9) додаје се тачка 9а), која гласи:

„9а) Примарни дилери су финансијске институције домаће или стране које су закључиле уговор са Републиком Србијом, као издаваоцем државних хартија од вредности, ради обављања одређених активности на тржишту државних хартија од вредности, као и унапређивању примарног и секундарног тржишта и других активности којима се унапређује управљање јавним дугом и развој тржишта државних хартија од вредности;”.

У тачки 10) после речи: „овлашћени учесник” додају се речи: „или примарни дилер”.

Члан 2.

У члану 5. став 1. после тачке 2) додаје се тачка 2а), која гласи:

„2а) примарни дилери;ˮ.

Члан 3.

У члану 24. став 1. речи: „Трговина државним хартијама” замењују се речима: „Продаја државних хартија”.

Члан 4.

У члану 35. став 1. после речи: „Управа за јавни дуг” запета и речи: „Управа за трезор”, бришу се, после речи: „овлашћеним учесницима” додају се речи: „или примарним дилерима”, а запета и речи: „Управи за трезор”, бришу се.

Члан 5.

Члан 38. мења се и гласи:

„Члан 38.

Изузетно, Влада може одлучити да државне хартије прода квалификованим инвеститорима домаћим или страним, у земљи или иностранству. У случају продаје државних хартија директном погодбом са квалификованим инвеститором, трансакција ће се извршити у складу са актом о емисији, којим ће се ближе дефинисати услови директне погодбе. Квалификовани инвеститор се ближе уређује Законом о тржишту капитала.

Управа за јавни дуг ће објавити податке о извршеној трансакцији из става 1. овог члана на својој интернет страници.”.

Члан 6.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број:110-3904/2022-1

У Београду, 19. маја 2022. године

В Л А Д А

ПРЕДСЕДНИК

Ана Брнабић, с.р.